迪布尼復出轟世界波 曼城反勝水晶宮
2024年04月06日 21:29
東網電視
更多新聞短片
周六(6日)晚英超頭場,曼城王牌奇雲迪布尼復出踢出今季代表作,個人梅開二度兼交出助攻,艾寧夏蘭特更打破4場聯賽入球荒,協助球隊作客反勝水晶宮4比2。
上場被收起嘅曼城主力艾寧夏蘭特同奇雲迪布尼,今場雙雙復出擔正,點知一開波就畀水晶宮偷襲得手,箭頭桑馬迪達突破越位單刀快射中柱彈入,意外地先開紀錄。落後嘅曼城瘋狂反撲,先有洛迪卡斯簡迪嘅埋門被甸恩軒達臣僅僅救出,不過13分鐘迪布尼遠射世界波破網,極速扳平,冇耐呢位入波功臣妙傳夏蘭特單刀,可惜遭甸恩軒達臣及時出迎解圍。其後水晶宮有多次反擊機會,佐敦阿休於中場逼甩洛迪卡斯簡迪,於右路窄位勁射中楣角彈出,半場各一言和。
易邊後曼城繼續施壓,47分鐘基亞利殊於左路傳中,「新仔」歷高利維斯抽射建功反先。去到66分鐘,基亞利殊再喺左路發難,接應嘅迪布尼再橫傳入中間,夏蘭特近門撞入,4分鐘後又係迪布尼,今次佢自己搞掂左腳撞射成4比1,雖然86分鐘水晶宮由後備入替嘅奧辛尼艾度亞迪追番粒,但無阻曼城有驚無險擸晒3分。